
	Priporočila v postopku vzorčne evalvacije univerzitetnega študijskega programa Azijske študije, Univerza v Ljubljani, Filozofska fakulteta





Spoštovani,

svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na 210. seji 20. 3. 2025 obravnaval univerzitetni študijski program Azijske študije Filozofske fakultete Univerze v Ljubljani, ki ga je v okviru evalvacije vzorca študijskih programov presojala skupina strokovnjakov.

Skupina strokovnjakov je na podlagi dokumentacije v postopku in obiska visokošolskega zavoda dne 16. 12. 2024. pripravila skupno evalvacijsko poročilo. Na poročilo ste 12. 2. 2025 poslali pripombe, skupina strokovnjakov pa se je do pripomb opredelila in 19. 2. 2025 pripravila končno evalvacijsko poročilo.

Svet agencije se z ugotovitvami skupine strokovnjakov v končnem poročilu strinja, razen v delu ki se nanaša na delne neskladnosti, za katere meni, da predstavljajo priložnosti za izboljšanje, ker ne vplivajo bistveno na izvedbo študijskega programa in njegovo samoevalvacijo. Ugotovitve skupine strokovnjakov so razvidne na vseh področjih presoje Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20 in 82/20 – popr., 44/21 in 23/23; v nadaljevanju: Merila za akreditacijo), tako na področjih notranjega zagotavljanja in izboljševanja kakovosti študijskega programa ter spreminjanja in posodabljanja študijskega programa kot tudi na področju izvajanja študijskega programa.

Svet agencije vam priporoča, da ugotovitve skupine strokovnjakov smiselno upoštevate tako da:
· temeljiteje in pregledneje izvajate samoevalvacijo študijskega programa z vključevanjem analiz, ugotovitev, interpretacij in ukrepov ter v samoevalvacijska poročila študijskega programa vključite podatke iz anket, ki se nanašajo na posamezno smer študijskega programa in generacijo vpisanih študentov;
· si prizadevate za večje vključevanje vseh deležnikov v samoevalvacijski proces;
· pri smereh Japonologija razširite nabor izbirnih predmetov s področja japonske kulture; 
· pri smeri Koreanistika si prizadevate za razbremenitev pedagoškega kadra, povečate število kontaktnih ur za predmete s področja jezika in razširite nabor predmetov s področja korejske kulture;
· pri enopredmetni smeri Sinologija uvedete enega ali dva enosemestrska izbirna predmeta s področja klasične kitajščine;
· pri obeh smereh Sinologija uvedete vsaj en enosemestrski obvezni ali strokovno izbirni predmet, ki bi bil namenjen uvodu v moderno in sodobno kitajsko književnost.
· zagotovite stalnega lektorja za sinologijo, ki bi zagotovil večjo stabilnost izvajanja smeri.

Svet agencije vam priporoča, da priporočila upoštevate pri samoevalvaciji študijskega programa, kar naj bo razvidno tudi iz samoevalvacijskih poročil, ter o tem v roku dveh let od prejema tega dopisa poročate o napredku v skladu z 49.a členom Meril za akreditacijo.

S spoštovanjem,


	
	dr. Boris Dular

Predsednik sveta
Nacionalne agencije Republike Slovenije za kakovost v visokem šolstvu








Poslati:
- naslovniku, osebno



Priloge:
- končno poročilo skupine strokovnjakov z dne 19. 2. 2025

